हालांकि ऐसे किस्से आजकल आम हो चले है, लेकिन दु:ख तब और ज्यादा होता है, जब ऐसे बच्चों के माता-पिता भी बड़े गर्व से कहते हैं कि हमारा बेटा शुरू से कॉन्वेंट में पढ़ा है इसलिए इसे हिन्दी की गिनती समझ ही नहीं आती। कॉन्वेंट संस्कृति इस देश पर इतनी हावी हो चुकी है कि बच्चों को अपनी ही मातृभाषा और संस्कारों से दूर कर दिया गया है। देश में आज हिन्दी साहित्य की भी दुर्दशा चल रही है। अंग्रेजी साहित्य के 10 अच्छे लेखकों के नाम कोई भी बता देगा, लेकिन हिन्दी भाषा के दो बेहतरीन कहानीकार या साहित्यकारों के नाम आज किसी को याद नहीं होंगे। देश के लोगों के अंग्रेजी के प्रति इसी आग्रह के कारण भारत के उपन्यासकारों को भी अंग्रेजी का सहारा लेना पड़ रहा है। हिन्दी में लिखे किसी उपन्यास के बजाय जनता ज्यादा सम्मान से अंग्रेज़ी में लिखी गई किसी किताब को देखते हैं| यह भी एक वजह है कि हिन्दी में लिखने से लोग कतराने लगे हैं।